સ્કૂલોએ વાલીઓને બાકી ફી ભરવા માટે નોટીસો મોકલી
નવગુજરાત સમય | Publish Date: Feb 8 2018 12:38AM
સ્કૂલોની ફીને લઈને હાલમાં કાનુની લડત ચાલી રહી છે અને સુપ્રિમ કોર્ટ દ્વારા સરકારને પ્રોવિઝનલ ફી નક્કી કરવા માટે સુચના આપી છે ત્યારે હજુ આ કાર્યવાહી પૂર્ણ થઈ નથી ત્યાં સ્કૂલોએ વાલીઓ પાસે બાકી ફીનું ઉઘરાણું શરૂ કરતા વાલીઓમાં રોષ ફેલાયો છે. અમદાવાદની સ્કૂલોએ વાલીઓને નોટીસ મોકલી બાકી ફી ભરવા માટે સુચના આપી છે. આ માટે સ્કૂલોએ વાલીઓને ૧૫ ફેબ્રુઆરી સુધી બાકી ફી ભરી દેવા માટે આદેશ કર્યો છે. ખરેખર તો હજુ સરકારની ફી સમીક્ષા કમિટી સમક્ષ સ્કૂલોએ ૨૮ ફેબ્રુઆરી સુધીમાં પોતાની પ્રોવિઝનલ ફીની વિગત જમા કરાવવાની રહેશે અને તેના આધારે સુપ્રિમ કોર્ટ પ્રોવિઝનલ ફી નક્કી કરશે અને તે મુજબ સ્કૂલોએ ફી લેવાની થાય છે. પરંતુ સ્કૂલોએ સુપ્રિમના આદેશનું પોતાની રીતે અર્થઘટન કરી સ્કૂલ દ્વારા જાતે જ પ્રોવિઝનલ ફી નક્કી કરી હોવાનું જણાવી ફીનું ઉઘરાણું શરૂ કરી દીધું છે.
પ્રાપ્ત માહિતી અનુસાર રાજ્ય સરકાર દ્વારા ખાનગી સ્કૂલો દ્વારા લેવામાં આવતી બેફામ ફી પર લગામ કસવાા માટે ફી નિયમન વિધેયક પસાર કર્યો હતો. જેમાં પ્રાથમિક સ્કૂલોની ફી રૂ. ૧૫ હજાર, માધ્યમિક સ્કૂલોની ફી રૂ. ૨૫ હજાર અને ઉચ્ચતર માધ્યમિક સ્કૂલોની ફી રૂ. ૨૭ હજાર નક્કી કરી હતી. જો કોઈ સ્કૂલ આ ફી કરતા વધુ ફી લેવા માંગતી હોય તો તેમણે ફી કમિટી સમક્ષ વાજબીપણું સાબિત કરી ફી લેવાની થતી હતી. જોકે, આ પ્રક્રિયા સામે કેટલીક સ્કૂલો હાઈકોર્ટમાં ગઈ હતી. જોકે, હાઈકોર્ટે સરકારની તરફેણમાં ચુકાદો આપતા સંચાલકો સુપ્રિમ કોર્ટમાં ગયા હતા. જ્યાં સુપ્રિમ કોર્ટે ફી કમિટીમાં હાઈકોર્ટના નિવૃત્ત જજની નિમણુંક કરવા અને સ્કૂલોની પ્રોવિઝનલ ફી નક્કી કરવા માટે સુચના આપી હતી.
દરમિયાન હાલમાં આ સમગ્ર મામલો સુપ્રિમ કોર્ટમાં છે અને સરકાર પ્રોવિઝનલ ફી નક્કી કરવાની કાર્યવાહી કરી રહી છે ત્યારે સ્કૂલોએ પોતાની રીતે જ પ્રોવિઝનલ ફી નક્કી કરી વાલીઓ પાસેથી ફીનું ઉઘરાણું શરૂ કર્યુ હોવાનું જાણવા મળે છે. સ્કૂલોએ વાલાઓને નોટીસ મોકલી બાકી રહેતી ફી ભરવા માટે આદેશ આપ્યો છે. જેના માટે વાલીઓને ૧૫ ફેબ્રુઆરી સુધીની મુદ્દત પણ આપવામાં આવી છે. ખરેખર તો સ્કૂલોએ સરકાર સમક્ષ પ્રોવિઝનલ ફી મોકલવાની થાય છે અને તેના આધારે સરકાર અને સુપ્રિમ કોર્ટ દ્વારા સ્કૂલોની પ્રોવિઝનલ ફી નક્કી કરાશે. ત્યાર બાદ તે ફી માળખા પ્રમાણે સ્કૂલોએ ફી વસુલવાની થાય છે. જોકે, સ્કૂલોએ આ પધ્ધતિને અવગણી પોતાની જાહેર કરેલી ફીને જ પ્રોવિઝનલ ફી તરીકે દર્શાવી વાલીઓને ફી ભરવા માટે નોટીસો મોકલી હોવાનું જાણવા મળે છે.